Þingræður haldnar á Alþingi Íslendinga



Herra forseti. Fjhn. hefur rætt frv., sem er endurtekning á því, sem gert hefur verið í þessum málum á undanförnum þingum og orðið sammála um að mæla með samþykkt þess einróma. Fjarstaddur afgreiðslu málsins í n. var hv. þm. Vestm., Jóhann Jósefsson. N. mælir sem sagt með samþykkt frv.



Herra forseti. Það var áðan verið að vísa til 3. umr. frv. um framlengingu á lögum um tekjur til ríkissjóðs. Það er nú til umr. að vísa öðru frv., sem líka er um framlengingu á lögum, sem gefa ríkissjóði tekjur, til 3. umr. Frsm. fyrra málsins, sem hér er á dagskrá, tók það fram, að n. hefði borið frv. saman við lög þau, sem nú gilda um þetta efni, og séð, að ártalinu hefði verið breytt og hefði ekkert við það að athuga, svo að það gilti fyrir 1959, í staðinn fyrir að hitt gilti fyrir 1958. Er nú ekki þörf á að athuga þetta svolítið meira? Síðari frsm. nefndi ekki, hvað þeir hefðu sérstaklega athugað við frv. Væntanlega hafa þeir borið saman við gildandi lög og séð, að ártalinu hafi verið rétt breytt frá núgildandi lögum og öðru ekki. Mér sýnist allt útlit á því, að það muni þurfa þó nokkru meiri tekjur fyrir árið 1959, heldur en 1958 og að það sé ekki búið að grandskoða það, hvaðan þær tekjur eigi að koma. Og ég vildi spyrja fjhn. að því, hvort hún er svo viss um það, að ekki þurfi að hækka liði, sem á þessum lögum eru, að það sé ástæða til að drífa þau í gegn, áður en farið er að leggja nokkurn grundvöll að því af þinginu sem heild a.m.k., hvernig þeirra viðbótartekna verður aflað, sem áreiðanlega koma til með að vanta til að geta látið fjárlög standast á. Mig langaði til að vita hjá n., sem hefur haft bæði þessi mál til meðferðar, hvort hún hefur athugað þetta og hvort það er nú sú óskaplega nauðsyn á að flýta framgangi þessara mála, að þau séu afgreidd, áður en ljóst liggur fyrir a.m.k. mér og ég býst við fleiri þm., hvort ekki þurfi að hækka einhverja liði á þeim til að afla tekna ásamt með mörgu öðru, sem gera þarf til tekjuöflunar.



Herra forseti. Vegna þessarar fsp. hv. 1. þm. N-M, vil ég aðeins taka það fram, sem honum er sjálfsagt kunnugt eins og okkur öllum hér hv. þm., að frv. þetta er lagt fram af fjmrh. með ósk um það, að því yrði hraðað og eins og í nál. segir, þá var það borið saman við gildandi lög um þetta efni og ég tók það einnig fram í minni framsöguræðu. Hvort þeir skattar, sem hér eru framlengdir með þessum lögum, eru nægjanlegir, það tel ég varla á færi nokkurs að segja um, ef þá ekki sjálfs fjmrh. og fjmrn. Að ósk þeirra aðila er málið flutt, en hingað til hefur umsögn þessara aðila verið látin nægja um skattaupphæðir í þessum málum sem og flestum öðrum hliðstæðum.



Herra forseti. Um þetta mál þarf raunverulega enga framsögu, því að það er gamall kunningi hér í hv. deild og í Alþ. Frv. er aðeins um það að framlengja lög, sem að vísu hafa verið sett til bráðabirgða um eitt ár í senn, en frv. er alveg shlj. þeim lögum, sem um þetta efni gilda fyrir þetta ár, að öðru leyti en því, að því er ætlað að gilda fyrir árið 1959 í stað 1958, sem er í gildandi lögum. Annars stafar þessi lagasetning frá árinu 1954 og hefur verið framlengd síðan ár eftir ár. Starf fjhn. að þessu máli var því einungis það að bera frv. saman við gildandi lög og var frv. alveg shlj. þeim að öðru leyti, en ártalinu. N. varð sammála um það að mæla með frv., eins og það liggur fyrir, en einn hv. nm., Jóhann Jósefsson, þm. Vestm., var ekki mættur á fundinum og undirskrifar því ekki nál., en í stað hans var mættur hv. þm. N-Ísf., Sigurður Bjarnason, og skrifar því undir álitið, en hv. 6. þm. Reykv., Gunnar Thoroddsen, sem á sæti í n., var ekki heldur mættur og er hér ekki undirskrifaður á nál. Það er till. n., að þetta frv. verði samþ. óbreytt.